Den 22-årige Kadhum Al-Ali fra Odense, der i november blev straffet med forvaring af Retten i Odense, har fået sin dom ændret til en almindelig fængselsstraf.

Østre Landsret i Odense afgjorde onsdag, at den 22-årige i stedet for forvaringen på ubestemt tid skal i fængsel i fire et halvt år for røveri og røveriforsøg og ikke mindst det livsfarlige knivoverfald mod et tilfældigt offer, der langt ud på natten den 30. september 2017 blev fundet med livstruende skader i en passage bag Flakhaven. Det oplyser landsretten til Stiftstidende.

Ifølge Retslægerådets udtalelse i forbindelse med byretssagen havde den dømte en lav tærskel for vold og en dyssocial personlighed og frembød så nærliggende fare, at forvaring med stor sandsynlighed var påkrævet.

Landsretsdommen er endnu ikke underskrevet af dommerne og offentliggjort, og Østre Landsret oplyser, at den derfor i øjeblikket ikke kan uddybe, hvorfor landsretten ophævede forvaringen.

Der var dog også uenighed om straffen i byretten, hvor to af de tre juridiske dommere og fem af de seks nævninge stemte for forvaring i sagen, hvor anklagemyndigheden ville have Al-Ali dømt for drabsforsøg, men måtte tage til takke med en dom for grov vold.